Illum l-ambaxxaturi għall-UE qablu dwar mandat ta' negozjar dwar proposta biex jissaħħaħ il-mekkaniżmu tal-protezzjoni ċivili tal-UE. L-UE qed issaħħaħ it-tħejjija tagħha u l-kapaċitajiet tagħha ta' rispons biex tiżgura li tkun tista' tirreaġixxi malajr għal kwalunkwe diżastru naturali jew ikkawżat mill-bniedem, inkluż diżastri li jaffettwaw maġġoranza tal-istati membri f'daqqa. Ir-regoli proposti jippermettu lill-Kummissjoni Ewropea tindirizza l-lakuni fil-qasam tat-trasport u l-loġistika, u, f'każijiet ta' urġenza, takkwista direttament ċerti kapaċitajiet addizzjonali tar-rescEU. Dawn il-kapaċitajiet tar-rescEU, kif ukoll dawk ospitati mill-istati membri, ikunu ffinanzjati kompletament mill-baġit tal-UE. Bir-regolament propost, il-prevenzjoni u t-tħejjija għandhom jitjiebu, billi l-Kummissjoni u l-istati membri ser jiddefinixxu u jiżviluppaw miri tal-UE għar-reżiljenza f'każ ta' diżastru fil-qasam tal-protezzjoni ċivili. Dan il-mandat jikkompleta l-pożizzjoni ta' negozjar parzjali dwar il-partijiet tal-proposta marbuta mal-finanzjament tal-mekkaniżmu mill-2021 sal-2027 li l-ambaxxaturi qablu dwarha f'Ottubru. In-negozjati mal-Parlament Ewropew dwar it-test sħiħ tal-proposta issa jistgħu jibdew. Il-mekkaniżmu tal-protezzjoni ċivili - mandat għan-negozjati Finanzjament għall-protezzjoni ċivili: il-Kunsill jaqbel dwar il-pożizzjoni ta' negozjar tiegħu (stqarrija għall-istampa)